Fico, Robert, poslanec NR SR (2021-11-03):
Ďakujem pekne. Dámy a páni, hovorím to s plnou úctou a rešpektom k vám poslancom vládnej koalície, ktorí tu sedíte toľko, že sa dajú zrátať na prstoch dvoch rúk. Máme aj dôležitejšiu prácu, ako sa k vám prihovárať o pol deviatej a viesť diskusiu tohto typu, ktorú sa snažíte s nami viesť. Ako predseda vlády som odvolal toľkých členov vlády, že by som potreboval asi päť rúk, aby som zrátal všetkých tých ministrov, ktorí buď pod mojím tlakom priamo odstúpili, alebo kde som priamo podal návrh prezidentovi Slovenskej republiky a museli zo svojej funkcie odísť. Ja vám všetkým želám a hovorím to, hoci sa na to necítim vekovo, aby ste boli v nasledujúcich parlamentných voľbách úspešní. Obávam sa však, že aj z vás, čo tu sedíte ako vládni poslanci, je vás tu asi osem alebo deväť, minimálne sedem už v parlamente po ďalších parlamentných voľbách nebude. A je to preto, lebo si neuvedomujete, aké posolstvá a odkazy nechávate ďalším parlamentom a ďalším politickým generáciám. Vy sa dostávate do pasce a túto pascu prehlbujete každodennou politickou prácou. Dámy a páni, vám to bolo úplne jedno, že ministerka spravodlivosti Kolíková bola obvinená, že je spolumajiteľkou firmy, ktorá okrádala ľudí v Moste pri Bratislave, a bola za to odsúdená aj konkrétna žena, konateľka, nevlastná sestra pani ministerky. Dobre, to znamená, že zavádzate pravidlo do slovenskej politiky, že ktorýkoľvek člen vlády, ktorýkoľvek poslanec môže mať firmu, ktorá bude okrádať ľudí, a má právo zostať vo svojej funkcii, dokonca exekutívnej. Vám vôbec nevadilo, že pani ministerka má brata, ktorý zarába milióny na obchodoch, verejných, so Slovenskou televíziou. Zavádzate pravidlo, že ktorýkoľvek súrodenec ministra, člena parlamentu v budúcnosti bude môcť robiť so štátom, s verejnými zdrojmi neuveriteľné kšefty, aké len chce. Nevadí vám ani to, že predseda vlády, vtedajší, obvinil ministerku Kolíkovú, že je podozrivá z podvodu pri prenájme budovy ministerstva spravodlivosti. V poriadku nastavili ste prvý parameter. Potom došiel druhý parameter, a to je minister vnútra pán Mikulec, voči ktorému sú jasné dôkazy, že ukradol, alebo teda zobral úplatok vo výške 100 000 eur. Nebudem hovoriť o iných ich prehreškoch. V poriadku, rešpektujete to, je to v poriadku. Takže my teda vieme, že v budúcnosti ktorýkoľvek minister môže brať úplatky, môžu voči nemu byť akíkoľvek svedkovia, ale nič sa mu nemôže stať. Vy rešpektujete, dámy a páni, že minister hospodárstva pán Sulík sa nám všetkým rehli do ksichtu, dnes varí halušky v Dubaji v tričku SaS a odletel tam na štátnom lietadle aj s vlastnou dcérou. Jednoducho to je v poriadku. Áno, prosím, ja, možno sa mi zadarí v živote, ešte budem mať nejaké vnúčence, tak ja ich budem so sebou vláčiť, keď náhodou bude SMER – sociálna demokracia vo vláde, krížom-krážom po celom svete. Vám nevadí, prepáčte za expresívny výraz, že udrbete 24 miliónov eur a tvárite sa, že nič sa nedeje. Pretože ste v pasci. Vy viete, že toho ministra nemôžte odvolať, lebo sa vám rozsype celá vládna koalícia. Prosím, uvedomte si, čo v danom okamihu teraz robíte. To je tak vám strašne cenná tá Kolíková? To vám je tak strašne cenný ten Mikulec ušatý, to vám je tak strašne cenný napríklad v tomto prípade minister Sulík, keď robí také veci, ako robí? No tak si predstavte, že ja by som do štátneho lietadla zobral vlastného syna na výlet do Dubaja a tam by som v tričku SMER-u – sociálna demokraciu varil nejaké halušky na nepodarenej slovenskej výstave v Dubaji. Ak takto budete pokračovať, nastavujete parametre, ktoré sú neprekonateľné. Vám nevadí, že máte za koaličného partnera politickú stranu, ktorá má 45 členov, ktorá v živote nemala žiadny snem, nezasadal žiadny orgán, nemá žiadnu centrálu, jednoducho neexistuje, a tvárite sa, že ste demokratická štruktúra, ktorá v tomto štáte ide vládnuť. Vy dobre viete a vy to musíte cítiť, že končíte a ja mám ďaleko od toho, aby som sa tešil, že SMER – sociálna demokracia možno opäť bude súčasťou nejakej vládnej štruktúry. Mám veľmi ďaleko od toho, lebo ja viem na rozdiel od vás, o čom to reálne vládnutie je. O čom je byť súčasťou ťažkých koalícií. Ale vy veľmi dobre viete, že ten potenciál, ten konflikt, ktorý máte v sebe vo vnútri, je tak obrovský, že to vybuchne v jednom momente ako atómová bomba, vás to rozpráši na márne kusy. Keby som bol politológ a váš radca a by ste ma dobre platili, tak vám poviem, choďte rýchlo do predčasných volieb, aby ste zachránili aspoň ten posledný zostatok, ktorý máte v danej situácii, lebo o pol roka už nebudete mať nič. O rok už nebude nič. Samé nuly sa budú okolo vás motať pri prieskumoch verejnej mienky. V poriadku, je to vaše rozhodnutie. Za týchto okolností však my nevidíme žiadny dôvod pokračovať v tejto trápnej schôdzi. To my sa máme s vami teraz hádať, poslanci vládnej koalície, že aká bola minimálna mzda, že či bola dosť vysoká, alebo nebola vysoká? Máme sa hádať o tom, že či ten trinásty dôchodok, ktorý bol schválený krátko pred voľbami, bol myslený vážne alebo nebol myslený vážne? To my vám teraz máme pripomínať, v akom stave máte štátny rozpočet, v akom stave máte deficit? A to čo? Tak to poďme vedľa, tam, dajme si pohár vína, sa poďme porozprávať. To čo tu vedieme teraz za súboj, to je pre koho dobré? Samozrejme, nočné rokovanie, zbaviť sa tej zodpovednosti, novinári, tí nie sú ani tu nebudú. Novinári sú skorumpovaná Sorosova banda prasiat a budem to opakovať dookola v jednom kuse. A slúžia vám a budú vám slúžiť. Nikdy nám neslúžili. Ako predseda vlády som prežil desať rokov ako predseda vlády bez akejkoľvek podpory médií a vy ju máte totálnu a idete do totálnej katastrofy, ktorú v danom okamihu máte. Pán podpredseda, my nič iné nevyžadujeme, len úctu a rešpekt. My sme opozičná strana. My nie sme bublina. My sme strana, ktorá má 16 000 členov, ktorá pravidelne zasadá cez štruktúry, sme strana, ktorá má programovú výbavu, sme strana, ktorá sa, samozrejme, tiež zmietala v nejakej kríze, ale z tej krízy sa dostala von. Tak mi teraz vysvetlite, ako máme reagovať na toto, čo sa tu dnes v tejto sále deje. Je to ponižujúce, vy vytvárate parametre, dámy a páni, do budúcnosti, ktoré vás zničia, zničia vás tak, že už mnohí z vás do tejto sály nikdy nevstúpite. Za týchto podmienok, pán predseda, o trištvrte na deväť sa baviť s deviatimi poslancami vládnej koalície bez prítomnosti ministra, bez kohokoľvek, kto by toho ministra sem prišiel podporiť, bez toho, aby ktokoľvek povedal nejaký argument, na tých 24 mil., táto schôdza nemá význam, aby pokračovala v túto hodinu. Pán podpredseda, ukradli ste 24 mil. eur, niekto ukradol 24 mil. eur, kto bol vami riadený. A mne je to jedno, či to bola priamo ruka tohto ministra, hoci keď sa pozrieme na Gorilu a záznamy v Gorile, ani by ma to neprekvapovalo, pretože tam boli vážne veci, ktoré obviňovali Krajniaka, ako si delili desať milióny korún provízií, ktoré pozostávali za privatizáciu cez Fond národného majetku. Ale musíte sa naučiť aj za cenu, že budete mať vo vnútri vo vládnej koalícii ešte väčšiu tenziu, brať na seba politickú zodpovednosť. Čo to bude na budúce? Najprv okrádajú ľudí v Moste pri Bratislave, potom je tam úplatok 100-tisíc, potom tam máte Sulíka, ktorý si robí, čo chce, robí si srandu z celého Slovenska, teraz máte 24 miliónov. A čo urobíte, keď nejaký minister sem príde a bude z hrdelného trestného činu zodpovedný, zase ho budete chrániť len preto, aby sa táto vláda nerozpadla? To predsa takto nemôže fungovať. Vy nemôžte fungovať na princípe, že každý v tejto vláde je neodvolateľný. Veď vy likvidujete demokraciu v priamom prenose. My sme tiež porobili všelijaké prešľapy, ale zaplatili sme za to politickú cenu, ale vyžadujeme ako štandardná politická opozičná strana úctu a rešpekt, my tú úctu a rešpekt prejavujeme aj tým, že dávame kvalifikované návrhy, nielen zákonné návrhy, ktoré sa týkajú odvolávania ministrov. Obraciame sa na Ústavný súd, robíme skutočnú politiku. A keďže nám neviete tú úctu a rešpekt prejaviť, žiadam všetkých predkladateľov, aby v tomto okamihu opustili sálu Národnej rady a budeme pokračovať zajtra v normálnom čase a verím, že aj v prítomnosti tých prašivých novinárov, ktorí tu nie sú, lebo sú skorumpovaní jeden od druhého. Ďakujem pekne. (Potlesk.)